**Brugervejledning til DTU ansatte vedr. anvendelsesregistrering af censor til eksamen på DTU via CensorNet**

Registreringen af censorer til eksamener med ekstern censur er vigtig, da denne registrering er forudsætningen for, at der på CensorNet bliver dannet et tilbagemeldingsskema til censor. Skemaet skal udfyldes af censor, for at han/hun kan afgive sin beretning om eksamensforløbet til uddannelsesinstitutionen og censorformandskabet. Skemaet er obligatorisk for censor at udfylde, jf. eksamensbekendtgørelsen.

Registreringen er også vigtig i forbindelse med en ny 4-årig beskikkelsesrunde, da censorformandskabet herved kan tjekke, om en censor har været brugt i den forgangne beskikkelsesperiode. Dette er et af de kriterier, som formandskabet ser på, i forbindelse med genbeskikkelse af censorer. Den igangværende beskikkelsesrunde løber til 31. marts 2022.

***Vejledning til registrering af censor til en eksamen via CensorNet:***

1. Gå ind på [www.censornet.dk](http://www.censornet.dk/) - vælg ”Ansat - uddannelsessted” og find DTU nederst i ’rullegardinet’. Tryk ’vælg’, hvorefter log-in sker via dit DTU Inside login.
2. Under ’Søg efter beskikkede censorer’ fremfindes den censor, der skal anvendes til eksamen, hvorefter der trykkes ’anvend’ ved censor.
3. Herefter vælger brugeren det konkrete kursus eller projekt, censor skal bruges på. Man kan ved projekter se projekttype samt den studerendes navn og studienummer. Du vil som VIP kunne se de kurser, du er kursusansvarlig for og de projekter, du er vejleder på. Som studiesekretær ser man de projekter/kurser, som er tilknyttet ens institut. Er feltet under ’vælg aktivitet’ tomt skyldes dette, at du ikke har en rolle som VIP eller studiesekretær i DTU-basen. Dette skal i så fald ændres af din lokale DTU-base administrator.  
     
   Herefter skal ’information om censoranvendelsen’ udfyldes, dvs. censorretning og en personlig besked til censor. Det er på denne side også muligt at tilføje eller fjerne eksaminatorer til den pågældende eksamen.
4. Der trykkes ’send’ efter udfyldelse. Herefter sendes automatisk en mail til censor med følgende ordlyd:  
     
   *”Kære [censornavn]  
     
   Du er i CensorNet blevet tilføjet som censor på [kursus/projekt] af [opretternavn], [angivelse af mail på opretter].*

*Du skal være opmærksom på, at du som censor er underlagt fortrolighed efter forvaltningslovens § 27, som kan læses her:* <https://www.retsinformation.dk/Forms/R0710.aspx?id=161411#Kap8>

*[Opretternavn] har angivet en kommentar ved tilføjelsen, som lyder: ….[personlig besked til censor fra opretter]  
  
Følgende eksaminatorer er tilknyttet eksamensafholdelsen: [NN]  
  
Du bedes kontakte eksaminator/den, der har tilføjet dig som censor, med oplysning om, hvorvidt du ønsker at påtage dig censuropgaven eller ej. Hvis du allerede ha indgået en aftale med eksaminator, behøver du ikke at reagere på denne mail.  
  
Studieordninger for DTU’s uddannelser kan findes her:* <https://studieinformation.dtu.dk/>  *Læringsmål for kurser kan findes i DTU's kursusbase:* [*http://www.kurser.dtu.dk/search.aspx*](http://www.kurser.dtu.dk/search.aspx)

*Læringsmål for diplomingeniørprojekter, bachelorprojekter og kandidatspecialer findes i studieordningen for den enkelte uddannelsesretning:* <https://studieinformation.dtu.dk/> *Eksamensbekendtgørelserne og andre relevante bekendtgørelser kan findes på CensorNet her:* <https://www.censornet.dk/bekendtgoerelser.htm>

*DTU’s telefonbog findes her:* <http://www.dtu.dk/Service/Telefonbog>

*Venlig hilsen  
Censorsekretariatet”*

1. Det er vigtigt, at der følges op på denne automatiske mail ved personlig kontakt via telefon, mail eller lignende, hvis dette ikke allerede er sket.
2. *Efter eksamen* indberettes karakteren elektronisk via karakterindberetningssystemet af eksaminator. Læs mere på DTU Inside her: <https://www.inside.dtu.dk/da/undervisning/administration/vejledninger>
3. Karakterlisten sendes automatisk til censor, som godkender og elektronisk sender karakteren videre til STADS.
4. Efter eksamenen skal censor udfylde et tilbagemeldingsskema/evaluering af eksamen på CensorNet. Tilbagemeldingsskemaet er forudfyldt med oplysninger om kurset/projektet.
5. Når censor har godkendt karakteren/-erne og har udfyldt og afsendt tilbagemeldingsskemaet, skal han have sit censorhonorar. Dette håndterer censor selv via eForms ([https://eforms.adm.dtu.dk](https://eforms.adm.dtu.dk/)). Læs mere her: <https://www.inside.dtu.dk/da/undervisning/administration/procedurer/censur>

Krav for at være censor

Ingeniøruddannelserne er reguleret i to eksamensbekendtgørelser. Du skal være opmærksom på, at de to bekendtgørelser har forskellige krav til censors kvalifikationer jf. § 57 i eksamensbekendtgørelsen for universitetsuddannelser og § 25 i eksamensbekendtgørelsen for diplomingeniøruddannelser og deltidsdiplomuddannelser. Den største forskel er, at en censor ifølge § 57 skal have en forskningsbaseret uddannelse på kandidatniveau eller højere for at kunne være censor på bachelor-, kandidat- og masteruddannelser. Har censor en uddannelse på kandidatniveau eller højere kan han/hun være censor i begge korps. Har censor en uddannelse på bachelorniveau kan han/hun være censor i Diplomingeniøruddannelsernes censorkorps. Læs om opsplitningen af korpset i to korps på [www.censornet.dk](http://www.censornet.dk).

Af bekendtgørelsen, der gælder for ***bachelor- og kandidatuddannelser samt masteruddannelser***, fremgår, at man, for at blive beskikket som censor, skal have:

* en relevant forskningsbaseret uddannelse på kandidatniveau,
* indgående og aktuelt kendskab til fagområdets videnskabelige discipliner, herunder fagets teori og metoder,
* specifik kompetence inden for et eller flere faglige delområder, som indgår i uddannelsen/det centrale fag og
* aktuel viden om uddannelsens/det centrale fags anvendelsesmuligheder, herunder kendskab til aftagernes situation og behov.

Af bekendtgørelsen, der gælder for ***diplomingeniøruddannelser og diplomuddannelser,*** fremgår, at man, for at blive beskikket som censor, skal have:

* indgående og aktuelt kendskab til uddannelseselementets forudsætninger, mål og metoder,
* specifik kompetence inden for et eller flere faglige delområder, som indgår i uddannelsen og
* aktuel viden om uddannelsens anvendelsesmuligheder, herunder kendskab til aftagernes situation og behov.

Censorformandskabet kræver herudover, at man har en relevant uddannelse på bachelorniveau.

På censorkorpsets hjemmeside [www.censornet.dk](http://www.censornet.dk), kan du læse mere om de generelle retningslinjer for krav til kvalifikationer og habilitet for censorer.  
  
Spørgsmål vedr. ovenstående og CensorNet i øvrigt kan rettes til Censorsekretariatet på DTU via e-mail til [censornet@adm.dtu.dk](mailto:censornet@adm.dtu.dk). Du kan også finde kontaktoplysninger på CensorNet her: <https://www.info.censornet.dk/kontakt>

*Censorsekretariatet DTU,* [*censornet@adm.dtu.dk*](mailto:censornet@adm.dtu.dk)*, marts 2021*